Πρόταση ΚΑΝΟΝΙΣΜΟY ΤΟΥ ΣΥΜΒΟΥΛΙΟΥ για την τροποποίηση του κανονισμού (ΕΚ) αριθ. 2402/98 για την επιβολή οριστικού δασμού αντιντάμπινγκ στις εισαγωγές ακατέργαστου μη κεκραμένου μαγνησίου καταγωγής Λαϊκής Δημοκρατίας της Κίνας

(υποβληθείσα από την Επιτροπή)

ΑΙΤΙΟΛΟΓΙΚΗ ΕΚΘΕΣΗ

Το Συμβούλιο επέβαλε οριστικό δασμό αντιντάμπινγκ στις εισαγωγές ακατέργαστου μη κεκραμένου μαγνησίου καταγωγής Λαϊκής Δημοκρατίας της Κίνας με τον κανονισμό (ΕΚ) αριθ. 2402/98. Ορισμένα κράματα του υπό εξέταση προϊόντος που ανταποκρίνονταν στα γνωστά βιομηχανικά πρότυπα, αποκλείστηκαν από τα μέτρα. Αυτά τα κράματα απαριθμούνται στο παράρτημα του κανονισμού.

Κατόπιν αιτήσεως που υπέβαλαν δύο ιταλοί εισαγωγείς του υπό εξέταση προϊόντος, η Επιτροπή κίνησε διαδικασία ενδιάμεσης επανεξέτασης στις 8 Φεβρουαρίου 2000 δυνάμει του άρθρου 11 παράγραφος 3 του κανονισμού (ΕΚ) αριθ. 384/96 του Συμβουλίου.

Αυτή η ενδιάμεση επανεξέταση περιορίστηκε στη διευκρίνηση των προϊόντων που καλύπτονται από τα μέτρα αντιντάμπινγκ και ειδικότερα του πρόσθετου καταλόγου κραμάτων που αποκλείονται από την εφαρμογή των μέτρων.

Η επισυναπτόμενη πρόταση κανονισμού του Συμβουλίου αντικαθιστά το παράρτημα αυτό με νέα εκδοχή που συμπεριλαμβάνει περισσότερα κράματα μαγνησίου που προσδιορίστηκαν κατά την επανεξέταση.

Πρόταση ΚΑΝΟΝΙΣΜΟY ΤΟΥ ΣΥΜΒΟΥΛΙΟΥ για την τροποποίηση του κανονισμού (ΕΚ) αριθ. 2402/98 για την επιβολή οριστικού δασμού αντιντάμπινγκ στις εισαγωγές ακατέργαστου μη κεκραμένου μαγνησίου καταγωγής Λαϊκής Δημοκρατίας της Κίνας

ΤΟ ΣΥΜΒΟΥΛΙΟ ΤΗΣ ΕΥΡΩΠΑΪΚΗΣ ΕΝΩΣΗΣ,

Έχοντας υπόψη:

τη συνθήκη για την ίδρυση της Ευρωπαϊκής Κοινότητας,

τον κανονισμό (ΕΚ) αριθ. 384/96 του Συμβουλίου της 22ας Δεκεμβρίου 1995 για την άμυνα κατά των εισαγωγών που αποτελούν αντικείμενο ντάμπινγκ εκ μέρους χωρών μη μελών της Ευρωπαϊκής Κοινότητας [1], και ιδίως το άρθρο 11 παράγραφος 3,

[1] ΕΕ L 56, 6.3.1996, σ. 1, όπως τροποποιήθηκε τελευταία από τον κανονισμό αριθ. 2238/2000 του Συμβουλίου (ΕΕ L 257, 11.10.2000, σ. 2).

την πρόταση που υπέβαλε η Επιτροπή κατόπιν διαβουλεύσεων με τη συμβουλευτική επιτροπή,

Εκτιμώντας τα εξής:

A. ΠΡΟΗΓΟΥΜΕΝΗ ΔΙΑΔΙΚΑΣΙΑ

1. Ισχύοντα μέτρα

(1) Με τον κανονισμό (ΕΚ) αριθ. 2402/98 [2] ("ο κανονισμός"), το Συμβούλιο επέβαλε οριστικό δασμό αντιντάμπινγκ στις εισαγωγές ακατέργαστου μη κεκραμένου μαγνησίου καταγωγής Λαϊκής Δημοκρατίας της Κίνας. Σύμφωνα με τον κανονισμό, ως ακατέργαστο μη κεκραμένο μαγνήσιο ορίζεται, μεταξύ άλλων:

[2] ΕΕ L 298, 7.11.1998, σ. 1.

-το ακατέργαστο μαγνήσιο που περιλαμβάνει ακούσια μικρές ποσότητες άλλων στοιχείων ως προσμείξεις, και

-το ακατέργαστο μαγνήσιο που περιέχει σκοπίμως προστιθέμενα στοιχεία, όπως το αλουμίνιο και ο ψευδάργυρος, το οποίο δεν αντιστοιχεί σε κανένα από τα κράματα που περιγράφονται στο παράρτημα του κανονισμού.

2. Έρευνα κατά της απορρόφησης του δασμού

(2) Κατόπιν αιτήσεως που υποβλήθηκε από τον κοινοτικό κλάδο παραγωγής, η Επιτροπή κίνησε στις 4 Σεπτεμβρίου 1999 [3] μια έρευνα κατά της απορρόφησης του δασμού. Οι διαπιστώσεις αυτής της έρευνας δημοσιεύθηκαν στην Επίσημη Εφημερίδα των Ευρωπαϊκών Κοινοτήτων [4].

[3] ΕΕ C 253, 4.9.1999, σ. 15.

[4] ΕΕ L 267, 20.10.2000, σ. 17.

B. ΕΡΕΥΝΑ ΟΣΟΝ ΑΦΟΡΑ ΤΟ ΠΡΟΪΟΝ

1. Διαδικασία

(3) Στις 8 Φεβρουαρίου 2000, με ανακοίνωση που δημοσιεύθηκε στην Επίσημη Εφημερίδα των Ευρωπαϊκών Κοινοτήτων [5], η Επιτροπή κίνησε ενδιάμεση επανεξέταση δυνάμει του άρθρου 11 παράγραφος 3 του κανονισμού (ΕΚ) αριθ. 384/96 του Συμβουλίου ("ο βασικός κανονισμός"). Η ενδιάμεση επανεξέταση περιορίστηκε στη διευκρίνιση του προϊόντος που καλύπτεται από τον κανονισμό.

[5] ΕΕ C 35, 8.2.2000, σ. 12.

(4) Αυτό έγινε κατόπιν αιτήσεως που υπέβαλαν δύο κοινοτικοί εισαγωγείς: Pro.cat S.c.a.r.l, Bolzano, Ιταλία, και De Stefani Luigi, Trento, Ιταλία ("οι αιτούντες"). Ισχυρίστηκαν ότι ορισμένοι τύποι μαγνησίου που δεν απαριθμούνται στο παράρτημα του κανονισμού, και ιδίως τα κράματα μαγνησίου για ανόδους - εκμαγεία, συμφωνούν με τα διεθνή πρότυπα για τα "κράματα" και συνεπώς δεν είναι δυνατόν να καλύπτονται από τα μέτρα αντιντάμπινγκ.

(5) Τα αποδεικτικά στοιχεία που υποβλήθηκαν στην αίτηση, θεωρήθηκαν επαρκή για την έναρξη διαδικασίας ενδιάμεσης επανεξέτασης. Η Επιτροπή ενημέρωσε επισήμως τις αρχές της χώρας εξαγωγής και τα μέρη που είναι γνωστό ότι ενδιαφέρονται, σχετικά με την έναρξη αυτής της επανεξέτασης.

(6) Η Επιτροπή έστειλε ερωτηματολόγια στους παραγωγούς-εξαγωγείς, στους εισαγωγείς, στον κοινοτικό κλάδο παραγωγής, στις ενώσεις χάλυβα και μαγνησίου και στους χρήστες που συνεργάστηκαν με την έρευνα η οποία είχε οδηγήσει στα ισχύοντα μέτρα. Λήφθηκαν πέντε απαντήσεις.

2. Συμπεράσματα

(7) Υπενθυμίζεται ότι ο κανονισμός εξέτασε τον κίνδυνο καταστρατήγησης των μέτρων με την λανθασμένη δήλωση των εισαγωγών ακατέργαστου μη κεκραμένου μαγνησίου ως "κράματα", κατά τον ορισμό του υπό εξέταση προϊόντος, όπως περιγράφεται στην αιτιολογική σκέψη (1). Ο κανονισμός περιείχε παράρτημα στο οποίο προσδιορίζονταν τα κράματα τα οποία ανταποκρίνονται σ'αυτά τα βιομηχανικά πρότυπα.

(8) Διαπιστώθηκε ότι υπάρχουν δύο ευρωπαϊκά πρότυπα για κράματα μαγνησίου EN 12438:1998 ("Χημική σύνθεση πλινθωμάτων από κράματα μαγνησίου για χύτευση ανοδικών ηλεκτροδίων") και EN 1753:1997 ("Χημική σύνθεση πλινθωμάτων από κράματα μαγνησίου"), που καθορίστηκαν από την Ευρωπαϊκή Επιτροπή Τυποποίησης (CEN). Αυτά τα ευρωπαϊκά πρότυπα ανταποκρίνονται στα διεθνή βιομηχανικά πρότυπα.

(9) Τα κράματα που ορίζονται στο πρότυπο EN 1753:1997 ("Χημική σύνθεση πλινθωμάτων από κράματα μαγνησίου"), που συμπίπτουν με το παράρτημα του κανονισμού, αποκλείστηκαν από τον ορισμό του υπό εξέταση προϊόντος στον κανονισμό. Το πρότυπο EN 12438:1998 ("Χημική σύνθεση πλινθωμάτων από κράματα μαγνησίου για χύτευση ανοδικών ηλεκτροδίων") τελειοποιήθηκε τον Απρίλιο 1998 και δεν υπέπεσε στην αντίληψη της Επιτροπής κατά τη διάρκεια της έρευνα που οδήγησε στη θέσπιση των μέτρων. Επομένως δεν ήταν δυνατό να ληφθεί υπόψη.

(10) Η τρέχουσα έρευνα καθόρισε ότι τα κράματα που καλύπτονται από το πρότυπο EN 12438:1998 ("Χημική σύνθεση πλινθωμάτων από κράματα μαγνησίου για χύτευση ανοδικών ηλεκτροδίων") πρέπει επίσης να αποκλειστούν από τα μέτρα εφόσον αντιστοιχούν στον ορισμό κραμάτων που είχαν αρχικά αποκλειστεί. Έτσι, αυτά τα κράματα προορίζονται για εφαρμογές για τις οποίες απαιτείται τυπικά το κεκραμένο μαγνήσιο, και χρησιμοποιήθηκαν από την κατάντη βιομηχανία πριν την επιβολή των προσωρινών μέτρων το Μάϊο 1998. Κανένα μέρος δεν αμφισβήτησε αυτά τα πραγματικά περιστατικά.

(11) Επιπλέον διαπιστώθηκε ότι στη δημοσίευση του παραρτήματος του κανονισμού, υπήρχαν ορισμένα λάθη στην αντιγραφή του ευρωπαϊκού προτύπου EN 1753:1997 ("Χημική σύνθεση πλινθωμάτων από κράματα μαγνησίου") οπότε και αυτό πρέπει να διορθωθεί.

(12) Ένας χρήστης μαγνησίου που παράγει κράματα, ήταν αντίθετος με τον αποκλεισμό των προαναφερθέντων κραμάτων από τα μέτρα αντιντάμπινγκ. Αυτός ο συνεργαζόμενος χρήστης ισχυρίσθηκε ότι οι εισαγωγές αυτών των κραμάτων μπορούσαν να βλάψουν τις δραστηριότητές του. Αυτό το επιχείρημα είναι εντελώς αβάσιμο. Όντως, ο κανονισμός επέβαλε μέτρα αντιντάμπινγκ στο ακατέργαστο μη κεκραμένο μαγνήσιο, και επομένως τα κράματα δεν πρέπει να υπόκεινται σε μέτρα αντιντάμπινγκ. Ένας εισαγωγέας μαγνησίου ισχυρίστηκε ότι τα κράματα που καλύπτονται από το πρότυπο EN 12438:1998 ("Χημική σύνθεση πλινθωμάτων από κράματα μαγνησίου για χύτευση ανοδικών ηλεκτροδίων") δεν πρέπει να αποκλειστούν από τα μέτρα, χωρίς ωστόσο να αιτιολογήσει την θέση του.

(13) Κατά την έρευνα, τέθηκε το ερώτημα αν όχι μόνον τα πλινθώματα αλλά και ορισμένα βασικά προϊόντα χύτευσης που παράγονται από κράματα μαγνησίου και που ορίζονται στα πρότυπα CEN, έπρεπε επίσης να αποκλειστούν από τα ισχύοντα μέτρα. Ως προς αυτό θεωρείται ότι, όπως όλα τα μέταλλα, το μαγνήσιο είναι σε υγρά μορφή όταν εξέρχεται από κλιβάνους και αποκτά συγκεκριμένο σχήμα όταν στερεοποιείται. Αφού υποστεί κατεργασία, το μαγνήσιο εξέρχεται από τους κλιβάνους υπό μορφή συνεχούς ράβδου που κόβεται σε τμήματα (τα οποία καλούνται γενικά πλινθώματα) οπότε και μπορεί να μεταφερθεί και να υποστεί περαιτέρω κατεργασία. Ωστόσο μπορεί να λάβει τη μορφή όχι μόνον πλινθώματος, αλλά και "ράβδου με εγκοπή", "πλάκας", "ράβδου", "πίτας", "κύβου", κλπ... Επομένως, συνάγεται το συμπέρασμα ότι όλες οι πιθανές μορφές ακατέργαστου μαγνησίου πρέπει να θεωρηθούν ως αντίστοιχες με τη μορφή του "πλινθώματος". Τα πιο κατεργασμένα είδη μαγνησίου και κραμάτων μαγνησίου δεν υπάγονται επομένως στην κατηγορία "μη κεκραμένου" και δεν υπάγονται επομένως στο πεδίο αυτών των μέτρων.

(14) Λόγω του ότι η τρέχουσα έρευνα επανεξέτασης περιορίζεται στη διευκρίνηση του προϊόντος που προορίζετο να καλυφθεί από τα αρχικά μέτρα, καθώς και να αποτρέψει οποιαδήποτε ζημία στους εισαγωγείς του προϊόντος, είναι σκόπιμο τα συμπεράσματα να ισχύουν από την ημερομηνία ενάρξεως ισχύος του κανονισμού.

(15) Με βάση τα ανωτέρω, θεωρείται σκόπιμο να τροποποιηθεί ο κανονισμός για να διευκρινιστεί ο ορισμός του προϊόντος και να αποκλειστούν όχι μόνον τα κράματα που συμφωνούν με το ευρωπαϊκό πρότυπο EN 1753:1997 ("Χημική σύνθεση πλινθωμάτων από κράματα μαγνησίου") αλλά και τα κράματα που συμφωνούν με το ευρωπαϊκό πρότυπο EN 12438:1998 ("Χημική σύνθεση πλινθωμάτων από κράματα μαγνησίου για χύτευση ανοδικών ηλεκτροδίων") από τα μέτρα με την τροποποίηση του παραρτήματος του κανονισμού,

ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:

Άρθρο 1

O κανονισμός (ΕΚ) αριθ. 2402/98 τροποποιείται ως ακολούθως:

Το ΠΑΡΑΡΤΗΜΑ αντικαθίσταται από το παρόν συνημμένο παράρτημα.

Άρθρο 2

Ο παρών κανονισμός αρχίζει να ισχύει την επομένη της δημοσίευσής του στην Επίσημη Εφημερίδα των Ευρωπαϊκών Κοινοτήτων και εφαρμόζεται για όλες τις εισαγωγές ακατέργαστου μη κεκραμένου μαγνησίου καταγωγής Λαϊκής Δημοκρατίας της Κίνας που τέθηκαν σε ελεύθερη κυκλοφορία στην Κοινότητα από 8ης Νοεμβρίου 1998.

Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.

Βρυξέλλες,

Για το Συμβούλιο

Ο Πρόεδρος

ΠΑΡΑΡΤΗΜΑ

Ακατέργαστο μαγνήσιο:

- Ορισμός του υλικού σύμφωνα με το πρότυπο CEN EN 1753:1997:

>ΘΕΣΗ ΠIΝΑΚΑ>

>ΘΕΣΗ ΠIΝΑΚΑ>

(1) RE = Σπάνιες γαίες

(2) Πλούσιο σε δημήτριο

(3) Πλούσιο σε νεοδύμιο

(4) Πλούσιο σε νεοδύμιο και σε βαρείες σπάνιες γαίες.

- Ορισμός υλικού σύμφωνα με το πρότυπο CEN EN 12438:1998:

>ΘΕΣΗ ΠIΝΑΚΑ>